RESOLUCIÓN do 31 de outubro de 2007, da Dirección Xeral de Industria, Enerxía e Minas, pola que se dispón a publicación do acordo de encomenda de xestión entre a Consellería de Innovación e Industria e o Instituto Enerxético de Galicia, para a realización do informe de cumprimento dos plans eólicos empresariais.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 27/11/2007

A Consellería de Innovación e Industria e o Instituto Enerxético de Galicia subscribiron, con data do 30 de outubro de 2007, un acordo polo que se lle encomenda ao devandito instituto a elaboración do informe de cumprimento dos plans eólicos empresariais.
Para xeral coñecemento, en cumprimento do disposto no punto 3º do artigo 15 da Lei 30/1992, do 26 de novembro, de réxime xurídico das administracións públicas e do procedemento administrativo común, dispose a súa publicación como anexo a esta resolución.
Santiago de Compostela, 31 de outubro de 2007.
Anxo R. Calvo Silvosa
Director xeral de Industria, Enerxía e Minas
ANEXO
Acordo de encomenda de xestión entre a Consellería de Innovación e Industria e o Instituto Enerxético de Galicia (Inega), para a realización do informe de cumprimento dos plans eólicos empresariais.
COMPARECEN:
Dunha parte, Fernando X. Blanco Álvarez, conselleiro de Innovación e Industria, no exercicio das facultades que lle confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia.
Doutra parte, Xoán Ramón Doldán García, director do Instituto Enerxético de Galicia, actuando en virtude das atribucións que lle confire o artigo 8 da Lei 3/1999, do 11 de marzo, de creación do Instituto Enerxético de Galicia.
Interveñen en función dos seus respectivos cargos e no exercicio das súas facultades que, para convir no nome das entidades que representan, teñen conferidas e
EXPOÑEN:
Primeiro.-Segundo o Decreto 231/2006, do 23 de novembro, polo que se establece a estrutura orgánica da Consellería de Innovación e Industria, correspóndelle á Dirección Xeral de Industria, Enerxía e Minas a planificación, seguimento e control das competencias e funcións da consellería en materia de industria, seguridade industrial, solo industrial, metroloxía, metais, enerxía e minas.
Segundo.-A Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, no seu artigo 15.1º di que os órganos administrativos ou as entidades de dereito público poderán encomendarlle a xestión para a realización de actividades de carácter material, técnico ou de servizos da súa competencia, a outros órganos ou entidades da mesma ou de distinta Administración, por razóns de eficacia ou cando non se posúan os medios técnicos idóneos para o seu desempeño.
Terceiro.-No artigo 8 da Orde do 22 de maio de 2006 pola que se abre o prazo para a presentación se solicitudes de autorización para a instalación de parques eólicos (DOG nº 102, do 30 de maio), encoméndaselle ao Inega a realización dun informe sobre o cumprimento dos plans eólicos empresariais, precisando que a devandita encomenda se realizará nas condicións e cos requisitos previstos no artigo 15 da Lei 30/1992, do 26 de novembro, de réxime xurídico das administracións públicas e do procedemento administrativo común.
Cuarto.-Segundo o Decreto 231/2006, do 23 de novembro, polo que se establece a estrutura orgánica da Consellería de Innovación e Industria, o Instituto Enerxético de Galicia é un ente de dereito público adscrito á Consellería de Innovación e Industria.
Quinto.-O Instituto Enerxético de Galicia (en diante Inega) nace a través da Lei 3/1999, do 11 de marzo, ao abeiro das competencias que a comunidade autónoma posúe segundo o artigo 13.2º do seu Estatuto de autonomía e de conformidade co establecido no artigo 24 da Lei 1/1983, do 22 de febreiro, de normas reguladoras da Xunta e da súa Presidencia.
A configuración legal do Inega é a dun ente de dereito público, con personalidade xurídica e patrimonio propios. Está adscrito á consellería competente en materia de enerxía e suxeito, nas súas actividades, aos programas e directrices xerais da Xunta de Galicia, pero con autonomía funcional para realizar estudos, ditames, peritaxes e actividades formativas e comerciais para a Administración pública, para as empresas e para os particulares.
Polo anteriormente exposto, a consellería e o Inega resaltan a necesidade de unir esforzos, optimizando o aproveitamento dos recursos dispoñibles e coordinando as distintas medidas de apoio para a realización destes informes de execución, polo que acordan subscribir esta encomenda de xestión consonte as seguintes cláusulas:
Primeira.-A Consellería de Innovación e Industria encomenda o denominado Informe de execución dos plans eólicos empresariais, segundo o artigo 8 da Orde do 22 de maio de 2006 mencionada no expositivo terceiro.
Segunda.-O Inega desenvolverá as devanditas actuacións de elaboración dos informes correspondentes, e faralle chegar á Dirección Xeral de Industria, Enerxía e Minas os seus resultados.
Terceira.-Esta encomenda non supón a cesión da titularidade da competencia nin as facultades xurídicas implícitas ao seu exercicio, que corresponden á Consellería de Innovación e Industria, a través da Dirección Xeral de Industria, Enerxía e Minas, segundo establece o artigo 15.2º da Lei 30/1992.
Cuarta.-Para o desenvolvemento das accións relacionadas na cláusula primeira, a Consellería de Innovación e Industria achegaralle ao Inega a cantidade de cincuenta e catro mil (54.000) euros. Os pagamentos distribuiranse da seguinte maneira:
a) O 30%, é dicir, 16.200 euros dentro do primeiro mes de vixencia desta encomenda, unha vez que o Inega presente o programa de desenvolvemento dos traballos, con cargo á aplicación orzamentaria 10.03.733-A.640.0, estudos e traballos técnicos en materia de enerxía, da vixente Lei de orzamentos xerais da Comunidade Autónoma de Galicia para o ano 2007.
b) Un segundo pagamento do 40% do total, é dicir, 21.600 euros, á entrega do primeiro informe de execución dos traballos encomendados, antes do 15 de decembro de 2007, con cargo á aplicación orzamentaria 10.03.733-A.640.0, estudos e traballos técnicos en materia de enerxía, dos orzamentos de gastos da Dirección Xeral de Industria, Enerxía e Minas para o ano 2007.
c) Un terceiro do 15% do total, é dicir, 8.100 euros, á entrega do segundo informe de execución dos traballos encomendados, antes do 15 de marzo de 2008, con cargo á aplicación orzamentaria 10.03.733-A.640.0, ou a que resulte, de ser o caso, da nova Lei de orzamentos xerais da comunidade autónoma para o ano 2008. O pagamento desta anualidade queda supeditado á existencia de crédito adecuado e suficiente no orzamento de gastos do ano a que se refire.
d)	Un último pagamento do 15% do total, é dicir, 8.100 euros, á entrega do informe final de execución, antes do 15 de setembro de 2008, con cargo á aplicación orzamentaria 10.03.733-A.640.0, ou a que resulte, de ser o caso, da nova Lei de orzamentos xerais da comunidade autónoma para o ano 2008. O pagamento desta anualidade queda supeditado á existencia de crédito adecuado e suficiente no orzamento de gastos do ano a que se refire.
e)	Logo do pagamento desta dirección xeral de Indusrtia, Enerxía e Minas certificará que os informes presentados reúnen os requisitos establecidos nesta encomenda.
f)	A autorización ou realización dos gastos de carácter plurianual subordinarase aos créditos que para cada exercicio se consignen nos orzamentos xerais da comunidade autónoma.
Quinta.-A Consellería de Innovación e Industria reservará para si o dereito de solicitar toda a documentación que se considere precisa con relación á xustificación dos respectivos gastos.
O Inega facilitaralle toda a información que lle sexa requirida pola Intervención Xeral da Comunidade Autónoma e o Consello de Contas no exercicio das súas funcións de fiscalización e control do destino das axudas.
Sexta.-A subscrición desta encomenda de xestión non supón ningunha relación laboral contractual ou de calquera outro tipo entre os profesionais que vaian desenvolver as actividades e a consellería, de tal xeito que non se lle pode exixir ningunha responsabilidade indirecta nin subsidiaria polos actos ou feitos acontecidos no seu desenvolvemento.
Esta encomenda terá carácter administrativo, regulada no artigo 15 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, rexéndose para os seus efectos polo establecido nas súas cláusulas e, no seu defecto, polas normas de dereito administrativo aplicable, ou no seu defecto polas derivadas do dereito privado.
O acordo proposto está excluído do ámbito da Lei de contratos das administracións públicas, en virtude do artigo 3.1º.1 do Real decreto lexislativo 2/2000, do 16 de xuño, aínda que se aplicarán os principios desta lei para resolver as dúbidas e lagoas que puidesen presentarse conforme o establecido no punto 2 do citado artigo.
Sétima.-Para o seguimento da súa execución ou coñecemento de calquera cuestión sobre a súa interpretación, modificación, resolución ou efectos deste que poidan xurdir, crearase unha comisión mixta constituída do seguinte modo:
*Presidente: o director xeral de Industria, Enerxía e Minas, da Consellería de Innovación e Industria, ou persoa en que delegue.
*Vogais:
-Director do Inega.
-Subdirector xeral de Enerxía.
-Director do departamento de Enerxía e Planificación Enerxética do Inega.
-Xefa do Servizo de Enerxías Renovables.
As cuestións non resoltas no seo da comisión mixta de seguimento e control resolveranse na forma establecida polo artigo 34.11º da Lei 1/1983, do 22 de febreiro, de normas reguladoras da Xunta e da súa Presidencia.
Oitava.-A documentación e información correspondente ás solicitudes avaliadas terán carácter confidencial, polo que non poderán ser obxecto de difusión sen autorización previa da Dirección Xeral de Industria, Enerxía e Minas.
Novena.-A Consellería de Innovación e Industria poderá comprobar cando considere conveniente a execución deste acordo.
Décima.-O incumprimento de calquera das cláusulas deste acordo constituirá causa suficiente para a súa resolución.
Décimo primeira.-Este acordo entrará en vigor o día seguinte ao da súa sinatura, e rematará o 15 de setembro de 2008, podendo ser denunciado pola parte que considere vulnerado o seu espírito por incumprimento dalgunha das súas cláusulas.
A denuncia deberá efectuarse comunicándollo á outra parte, mediante un escrito fundado e cunha antelación mínima dun mes. Neste suposto, e agás acordo expreso en contrario, deberán finalizar as accións xa iniciadas.
Décimo segunda.-Prevese a posibilidade de prorrogar esta encomenda de xestión, podéndose revisar os termos deste acordo por petición de calquera das dúas partes, con anterioridade á sinatura da pertinente prórroga.
Lido por ambas as dúas partes, por si mesmas, e como proba de conformidade co expresado neste acordo, asínano e rubrícano por triplicado. Santiago de Compostela, 30 de outubro de 2007. P.D. (Resolución 23-10-2007). Emilio Nogueira Moure, Secretario xeral da Consellería de Innovación e Industria. Xoán Ramón Doldán García, director do Instituto Enerxétivo de Galicia.